TARYBOS SPRENDIMAS
2005 m. birželio 13 d.
dėl susitarimo, įsteigiančio Europos ekonominės bendrijos ir Turkijos asociaciją, papildomo protokolo, siekiant atsižvelgti į Europos Sąjungos plėtrą, pasirašymo
(2005/672/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 310 straipsnį kartu su 300 straipsnio 2 dalies pirmos pastraipos antruoju sakiniu,
atsižvelgdama į 2003 m. Stojimo aktą, ypač į jo 6 straipsnio 2 dalį,
atsižvelgdama į Komisijos pasiūlymą,
kadangi:
(1)
1963 m. rugsėjo 12 d. Ankaroje pasirašytas Susitarimas, įsteigiantis Europos ekonominės bendrijos ir Turkijos asociaciją (toliau - Ankaros susitarimas) (1), įsigaliojo 1964 m. gruodžio 1 d. (2).
(2)
2003 m. Stojimo akto 6 straipsnio 2 dalyje nustatyta, kad naujosios valstybės narės turi prisijungti prie valstybių narių ir Bendrijos veikiant kartu sudarytų susitarimų su trečiosiomis šalimis.
(3)
Tarybos įgaliota vesti derybas su Turkija dėl Ankaros susitarimo protokolo, siekiant atsižvelgti į Europos Sąjungos plėtrą, Komisija sėkmingai baigė šias derybas.
(4)
Papildomas protokolas turėtų būti pasirašytas Bendrijos ir jos valstybių narių vardu su sąlyga, kad jis bus sudarytas,
NUSPRENDĖ:
Vienintelis straipsnis
Tarybos pirmininkas įgaliojamas paskirti asmenį (-is), įgaliotą (-us) Europos bendrijos ir jos valstybių narių vardu pasirašyti Susitarimo, įsteigiančio Europos ekonominės bendrijos ir Turkijos asociaciją, papildomą protokolą, siekiant atsižvelgti į Europos Sąjungos plėtrą, su sąlyga, kad jis bus sudarytas.
Papildomo protokolo tekstas pridedamas prie šio sprendimo.
Priimta Liuksemburge, 2005 m. birželio 13 d.